Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ περί προσαρμογής των διατάξεων των σχετικών με τις επιτροπές που επικουρούν την Επιτροπή στην άσκηση των εκτελεστικών αρμοδιοτήτων της, οι οποίες προβλέπονται από πράξεις του Συμβουλίου που εκδόθηκαν σύμφωνα με τη διαδικασία της σύμφωνης γνώμης

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η απόφαση 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [1] κατήργησε την απόφαση 87/373/ΕΟΚ της 13 Ιουλίου 1987.

[1] ΕΕ L 184, της 17.7.1999, σ. 23.

Η δήλωση αρ. 2 του Συμβουλίου και της Επιτροπής σχετικά με την απόφαση 1999/468/ΕΚ ορίζει ότι το Συμβούλιο και η Επιτροπή συμφωνούν ότι οι διατάξεις σχετικά με τις προβλεπόμενες κατ' εφαρμογή της απόφασης 87/373/ΕΟΚ επιτροπές που επικουρούν την Επιτροπή στην άσκηση των εκτελεστικών αρμοδιοτήτων που της ανατίθενται πρέπει να προσαρμοστούν ώστε να συμμορφωθούν με τις διατάξεις των άρθρων 3, 4 και 5 της απόφασης 1999/468/ΕΚ.

Η κοινή δήλωση προβλέπει την αυτόματη ευθυγράμμιση των διαδικασιών τύπου Ι, ΙΙα, ΙΙβ, ΙΙΙα και ΙΙΙβ, ενώ η τροποποίηση των διαδικασιών διασφάλισης πρέπει να γίνεται ανά περίπτωση.

Ο παρών κανονισμός δεν επηρεάζει ούτε τις ουσιαστικές διατάξεις των τροποποιημένων νομοθετικών πράξεων ούτε την εφαρμογή των τελευταίων.

Ο παρών κανονισμός, που αποσκοπεί στην ευθυγράμμιση των νομοθετικών πράξεων για τη θέσπιση των επιτροπών, καθώς και των νομοθετικών πράξεων που παραπέμπουν σε αυτές τις επιτροπές, δεν επηρεάζει τη φύση των επιτροπών που προβλέπεται με τη βασική πράξη.

Ο παρών κανονισμός δεν εφαρμόζεται στις νομοθετικές πράξεις που έχουν ήδη συμμορφωθεί με την πράξη για την τροποποίηση της βασικής πράξης.

Ο κανονισμός δεν θίγει τις προτάσεις των νομοθετικών πράξεων της Επιτροπής για την τροποποίηση της βασικής πράξης που υποβλήθηκαν από την 18η Ιουλίου 1999, ημερομηνία έναρξης ισχύος της απόφασης 1999/468/ΕΚ του Συμβουλίου.

Ο παρών κανονισμός εφαρμόζεται στις νομοθετικές πράξεις που εξακολουθούν να ισχύουν τη στιγμή της έναρξης ισχύος του.

2001/0313 (AVC)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ περί προσαρμογής των διατάξεων των σχετικών με τις επιτροπές που επικουρούν την Επιτροπή στην άσκηση των εκτελεστικών αρμοδιοτήτων της, οι οποίες προβλέπονται από πράξεις του Συμβουλίου που εκδόθηκαν σύμφωνα με τη διαδικασία της σύμφωνης γνώμης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 161,

την πρόταση της Επιτροπής [2],

[2]

τη σύμφωνη γνώμη του Ευρωπαϊκού Κοινοβουλίου [3],

[3]

τη γνώμη της Οικονομικής και Κοινωνικής Επιτροπής [4],

[4]

τη γνώμη της Επιτροπής των Περιφερειών [5],

[5]

Εκτιμώντας τα εξής:

(1) Η απόφαση 1999/468/ΕΚ της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [6] αντικατέστησε την απόφαση 87/373/ΕΟΚ [7].

[6] ΕΕ L 184 της 17.7.1999, σ. 23

[7] ΕΕ L 197 της 18.7.1987, σ. 33.

(2) Σύμφωνα με την κοινή δήλωση του Συμβουλίου και της Επιτροπής [8] σχετικά με την απόφαση 1999/468/ΕΚ, οι διατάξεις σχετικά με τις προβλεπόμενες κατ' εφαρμογή της απόφασης 87/373/ΕΟΚ επιτροπές που επικουρούν την επιτροπή στην άσκηση των εκτελεστικών αρμοδιοτήτων που της ανατίθενται πρέπει να προσαρμοστούν ώστε να συμμορφωθούν με τις διατάξεις των άρθρων 3, 4 και 5 της απόφασης 1999/468/ΕΚ.

[8] ΕΕ C 203 της 17.7.1999, σ. 1

(3) Η εν λόγω δήλωση ορίζει τους τρόπους προσαρμογής των διαδικασιών των επιτροπών, και η προσαρμογή αυτή είναι αυτόματη εφόσον δεν επηρεάζει την προβλεπόμενη στη βασική πράξη φύση της επιτροπής.

(4) Οι προθεσμίες που καθορίζονται στις προς προσαρμογή διατάξεις πρέπει να εξακολουθούν να ισχύουν. Στις περιπτώσεις που δεν προβλεπόταν καμία συγκεκριμένη προθεσμία για τη λήψη των εκτελεστικών μέτρων, είναι σκόπιμο η προθεσμία αυτή να οριστεί στους τρεις μήνες.

(5) Είναι σκόπιμο, κατά συνέπεια, να αντικατασταθούν οι διατάξεις των πράξεων που προβλέπουν την προσφυγή στη διαδικασία της επιτροπής τύπου Ι που καθορίζεται στην απόφαση 87/373/ΕΟΚ από τις διατάξεις που παραπέμπουν στη διαδικασία της συμβουλευτικής επιτροπής που προβλέπεται στο άρθρο 3 της απόφασης 1999/468/ΕΚ.

(6) Οι διατάξεις των πράξεων που προβλέπουν την προσφυγή στη διαδικασία της επιτροπής τύπου ΙΙα και ΙΙβ που καθορίζεται από την απόφαση 87/373/ΕΟΚ πρέπει να αντικατασταθούν από τις διατάξεις που παραπέμπουν στη διαδικασία της διαχειριστικής επιτροπής που προβλέπεται στο άρθρο 4 της απόφασης 1999/468/ΕΚ.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Όσον αφορά τη διαδικασία της συμβουλευτικής επιτροπής, η πράξη που μνημονεύεται στα παραρτήματα τροποποιείται σύμφωνα με το παράρτημα Ι.

Άρθρο 2

Όσον αφορά τη διαδικασία της συμβουλευτικής επιτροπής, η πράξη που μνημονεύεται στα παραρτήματα τροποποιείται σύμφωνα με το παράρτημα ΙΙ.

Άρθρο 3

Οι αναφορές στις διατάξεις της πράξης που μνημονεύεται στα παραρτήματα θεωρείται ότι αφορούν τις εν λόγω διατάξεις όπως τροποποιούνται από τον παρόντα κανονισμό.

Άρθρο 4

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και άμεσα εφαρμοστέος σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ I

Διαδικασία της συμβουλευτικής επιτροπής

Κανονισμός (ΕΚ) αριθ. 1260/1999 του Συμβουλίου της 21ης Ιουνίου 1999 περί γενικών διατάξεων για τα διαρθρωτικά ταμεία (ΕΕ L 161 της 26/06/1999, σ. 1).

Το άρθρο 47 παράγραφος 2 αντικαθίσταται από το ακόλουθο κείμενο:

« 2. Όταν οι επιτροπές που αναφέρονται στην παράγραφο 1, σημεία α), γ) και δ), ενεργούν ως συμβουλευτικές επιτροπές, όπως προβλέπουν αντίστοιχα τα άρθρα 48, 50 και 51, εφαρμόζεται η διαδικασία που προβλέπεται στοάρθρο 3 της απόφασης 1999/468/ΕΚ, τηρουμένων των διατάξεων του άρθρου 7 της εν λόγω απόφασης.»

ΠΑΡΑΡΤΗΜΑ II

Διαδικασία της διαχειριστικής επιτροπής

Κανονισμός (ΕΚ) αριθ. 1260/1999 του Συμβουλίου της 21ης Ιουνίου 1999 περί γενικών διατάξεων για τα διαρθρωτικά ταμεία (ΕΕ L 161 της 26/06/1999, σ. 1).

Το άρθρο 47 παράγραφος 3 αντικαθίσταται από το ακόλουθο κείμενο:

«3. Όταν οι επιτροπές που αναφέρονται στην παράγραφο 1, σημεία α), γ) και δ), ενεργούν ως συμβουλευτικές επιτροπές, όπως προβλέπουν αντίστοιχα τα άρθρα 48, 50 και 51, εφαρμόζεται η διαδικασία που προβλέπεται στοάρθρο 4 της απόφασης 1999/468/ΕΚ, τηρουμένων των διατάξεων του άρθρου 7 της εν λόγω απόφασης. Η περίοδος που προβλέπεται στοάρθρο 4 παράγραφος 3 της απόφασης 1999/468/ΕΚ ορίζεται σε ένα μήνα.»